Alamosaurus

Alamosaurus oli sauropodeihin kuulunut dinosaurus, joka eli myöhäisliitukaudella 65–70 miljoonaa vuotta sitten nykyisen Pohjois-Amerikan alueella. Suvusta tunnetaan laji Alamosaurus sanjuanensis.

Alamosaurus oli ainoa Pohjois-Amerikasta tunnettu titanosaurus. Se oli myös ensimmäinen sauropodi Pohjois-Amerikassa ilmeisesti 30 miljoonaa vuotta kestäneen paikallisen sukupuuton jälkeen. Laji saapui seudulle mahdollisesti Etelä-Amerikasta, koska se on sukua eteläamerikkalaiselle Pellegrinisaurukselle. Se saattoi saapua myös pohjoisesta Beringian kannaksen kautta, vaikka niin pohjoisesta ei sauropodien fossiileja olekaan löydetty.

Pituudeltaan Alamosaurus oli noin 26 metriä. Pään korkeus oli 11 metriä ja lonkan korkeus 4,5 metriä. Alamosaurus painoi noin 38 tonnia. Reisiluun perusteella on arvioitu, että Alamosauruksen jalat olivat lähempänä toisiaan kuin muilla titanosauruksilla.

Alamosaurus tunnetaan useasta fossiilinäytteestä. Useimmat niistä koostuvat yksittäisistä luista, mutta on myös joitain kokonaisempia luurankoja. Fossiileja on löydetty nykyisten New Mexicon, Utahin ja Texasin alueilta, mahdollisesti myös Wyomingin, Montanan ja Meksikon alueilta.

Laji on saanut nimensä Ojo Alamon geologisen muodostuman mukaan. Sanjuanensis viittaa San Juanin piirikuntaan New Mexicossa.

 Lähteet 

 Aiheesta muualla 
 http://dinosaurs.about.com/od/herbivorousdinosaurs/p/alamosaurus.htm  
 http://dinosaurs.findthebest.com/I/8/Alamosaurus 

Luokka:Sauropodit